ซิกน่าประกันฟันกำไรปีแรก
ช่องทางขายเทเลมาร์เก็ตติงหนุนส่งคุยลั่นเร็วกว่าแผน 3 ปีลุยเพิ่มคู่ค้าขึ้นอีก
7 มี.ค. 2556

ช่องทางขายเทเลมาร์เก็ตติงหนุนส่งคุยลั่นเร็วกว่าแผน 3 ปีลุยเพิ่มคู่ค้าขึ้นอีก
ซิกน่าประกันภัย เดินถูกทางยึดช่องทางเทเลมาร์เก็ตติงทำกำไรเป็นปีแรก หลังลงทุนในไทยมา 5 ปี 
นายแกรี เวนย์ เด็นสัน ประธานเจ้าหน้าที่บริหารและผู้จัดการประจำประเทศไทย บริษัท ซิกน่า ประกันภัย เปิดเผยว่า ในปีที่ผ่านมาบริษัทสามารถทำยอดขายได้เกินกว่าเป้าที่ตั้งไว้เป็นจำนวนมาก และเป็นปีแรกที่เริ่มมีกำไรหลังจากทำธุรกิจมาได้ 5 ปี ซึ่งถือว่าเร็วมาก จากปกติที่ต้องใช้เวลาประมาณ 810 ปี ธุรกิจประกันถึงจะเริ่มมีกำไรได้ โดยรายได้หลักยังมาจากช่องทางขายผ่านโทรศัพท์หรือเทเลมาร์เก็ตติง
“ย้อนกลับไปเมื่อ 5 ปีก่อน บริษัทแม่ตั้งได้เป้าให้บริษัทลูกที่อยู่ในแต่ละประเทศ ต้องสร้างผลงานและมีการเติบโตเฉลี่ยให้ได้ถึง 15% ภายใน 5 ปี แต่ซิกน่าในไทยกับสร้างการเติบโตได้ถึง 54% และมีรายได้เติบโตถึง 700% ทำให้ปีที่ผ่านมาได้กำไรเร็วกว่าที่คาด” นายแกรี กล่าว
ทั้งนี้ บริษัทตั้งเป้าเบี้ยรับรวมในปีนี้ไว้ที่ 1,600 ล้านบาท เติบโตประมาณ 20% และมีรายได้รวม 1,780-1,800 ล้านบาท เติบโตประมาณ 40% โดยมาจากช่องทางเทเลมาร์เก็ตติง 85% และช่องทางอินเทอร์เน็ต ช่องทางขายตรงอีก 15% ซึ่งตามแผนการดำเนินธุรกิจระยะ 3 ปี (ปี 2555-2557) ในปี 2557 ต้องมีรายได้รวมประมาณ 100 ล้านเหรียญสหรัฐ หรือราว 3,000 ล้านบาท เบี้ยประกันภัยรับรวม 2,500 ล้านบาท
อย่างไรก็ตาม ล่าสุดบริษัทยังได้ขยายธุรกิจช่องทางเทเลมาร์เก็ตติงเพิ่มเติม โดยได้พันธมิตรรายใหม่ที่เป็นสถาบันการเงินและกลุ่มค้าปลีก ซึ่งจะได้ฐานลูกค้าของพันธมิตรอีกเป็นล้านราย เพื่อมาเสนอขายแบบประกันได้ ทำให้บริษัทต้องเพิ่มพนักงานขายอีก 250 ที่นั่ง จากปัจจุบันที่มีอยู่ 650 ที่นั่ง และคาดว่าจะเริ่มขายอย่างเป็นทางการได้ในเดือน เม.ย.นี้